MEMORANDUM TA’ SPJEGAZZJONI

1.KUNTEST TAL-PROPOSTA

•Raġunijiet u objettivi tal-proposta

Il-ħolqien ta’ ambjent regolatorju u istituzzjonali sod u ekonomija li topera mingħajr intoppi huma essenzjali biex isir gwadann fil-kompetittività, jitħeġġeġ l-investiment, jitkattar il-ħolqien tal-impjiegi, jiżdiedu l-istandards tal-għajxien u jiġi prodott tkabbir sostenibbli fost l-Istati Membri tal-Unjoni. Ħafna ekonomiji fl-Unjoni kienu u għadhom għaddejjin minn proċessi ta’ aġġustament biex jikkoreġu l-iżbilanċi makroekonomiċi akkumulati fil-passat u bosta minnhom qed iħabbtu wiċċhom mal-isfida ta’ tkabbir potenzjali baxx. Din is-sitwazzjoni hija ta’ spiss riżultat ta’ dewmien jew nuqqas ta’ riformi strutturali fl-ekonomiji rispettivi. L-Unjoni identifikat l-implimentazzjoni tar-riformi strutturali fost il-prijoritajiet ta’ politika tagħha biex jiġi stabbilit l-irkupru fuq perkors sostenibbli, jiġi sfruttat il-potenzjal ta’ tkabbir biex tissaħħaħ il-kapaċità ta’ aġġustament, u jiġi appoġġjat il-proċess ta’ konverġenza.

Ir-riformi jridu jkunu mfassla tajjeb, leġiżlati u implimentati b’mod effettiv. Ir-riformi li jirnexxu jeħtieġu aktar milli sempliċiment jgħaddu l-leġiżlazzjoni meħtieġa – jeħtieġu implimentazzjoni effettiva li timplika l-indirizzar tal-problemi strutturali tal-amministrazzjonijiet pubbliċi (pereżempju l-kompetenzi, il-mobilità, l-inċentivi, il-bidliet għal proċessi ta’ ħidma, eċċ.), u l-isfidi fl-oqsma ekonomiċi u soċjali. Il-benefiċċji tar-riformi jistgħu jieħdu xi żmien biex jimmaterjalizzaw. Għaldaqstant, implimentazzjoni bikrija u effiċjenti hija kruċjali, kemm għall-ekonomiji milqutin mill-kriżi kif ukoll dawk strutturalment dgħajfin.

Il-forniment ta’ assistenza teknika (AT) kien kruċjali fl-appoġġ tal-aġġustament ekonomiku ta’ Ċipru u tal-Greċja (permezz tal-Grupp ta’ Appoġġ għal Ċipru – SGCY (Support Group for Cyprus) u t-Task Force għall-Greċja – TFGR (Task Force for Greece)). L-esperjenza tal-passat għall-għoti ta’ assistenza teknika (AT) lil Ċipru u lill-Greċja, f’oqsma li jkopru kważi l-firxa sħiħa ta’ oqsma tal-ordni pubbliku, tipprovdi lezzjonijiet utli għall-futur b’rabta mal-introduzzjoni ta’ appoġġ tekniku għal potenzjalment l-Istati Membri kollha.

F’dan l-isfond, l-intenzjoni hija li tiġi pprovduta estensjoni – taħt il-patroċinju tas-Servizz ta’ Appoġġ għal Riformi Strutturali (Structural Reform Support Service, SRSS) – għal appoġġ tekniku lill-Istati Membri kollha li jitolbu dan. Fil-fatt, l-Istati Membri jistgħu jibbenefikaw mill-appoġġ fl-indirizzar tal-isfidi fir-rigward tat-tfassil u l-implimentazzjoni ta’ riformi istituzzjonali, strutturali u amministrattivi. Dan jista’ jkun marbut ma’ fatturi, bħall-kapaċità amministrattiva u istituzzjonali limitata, u applikazzjoni u implimentazzjoni mhux xierqa tal-leġiżlazzjoni tal-Unjoni.

Barra minn hekk, it-titjib tal-implimentazzjoni tal-acquis tal-Unjoni huwa wieħed mill-prijoritajiet tal-Kummissjoni. F’dan ir-rigward, il-Kummissjoni indikat li jeħtieġ li “(t)ikkoopera mal-Istati Membri biex teżamina l-aħjar modi biex tiżgura l-konformità mal-liġi tal-UE fil-livell nazzjonali”.

Il-ħtieġa ta’ kooperazzjoni mal-Istati Membri teżisti wkoll fir-rigward ta’ nuqqasijiet li ġew identifikati fir-rigward tal-implimentazzjoni tar-riforma kif irrakkomandat fir-Rakkomandazzjonijiet Speċifiċi għall-Pajjiż (imsejħin ukoll CSRs (Country Specific Recommendations)) fil-kuntest tas-Semestru Ewropew.

F'dan l-isfond, jeħtieġ li jiġi stabbilit Programm ta’ Appoġġ għal Riformi Strutturali bil-għan li jsaħħaħ il-kapaċità ġenerali tal-Istati Membri biex iħejju u jimplimentaw riformi istituzzjonali, strutturali u amministrattivi li jtejbu t-tkabbir, anke permezz ta’ assistenza għall-użu effiċjenti u effettiv ta’ fondi tal-Unjoni, sal-punt li dawn l-Istati Membri jitolbu appoġġ mill-Unjoni għal dan l-għan.

L-appoġġ taħt dan il-Programm se jingħata mill-Kummissjoni fuq talba minn Stat Membru u jkun disponibbli b’appoġġ għal (i) l-implimentazzjoni tar-riformi fil-kuntest tal-proċessi ta’ governanza ekonomika, b’mod partikolari tar-Rakkomandazzjonijiet Speċifiċi għall-Pajjiż (CSRs) maħruġin fil-kuntest tas-Semestru Ewropew, u/jew azzjonijiet oħrajn relatati mal-implimentazzjoni tad-dritt tal-Unjoni, (ii) ir-riformi assoċjati mal-implimentazzjoni ta’ programmi ta’ aġġustament ekonomiku tal-Istati Membri li jirċievu assistenza finanzjarja mill-Unjoni u (iii) ir-riformi li l-Istati Membri jiggarantixxu fuq inizjattiva tagħhom stess sabiex jinkiseb l-investiment sostenibbli, it-tkabbir u l-ħolqien tal-impjiegi.

L-appoġġ għar-riformi – anke permezz ta' assistenza għall-użu effiċjenti u effettiv ta’ fondi tal-Unjoni (jiġifieri l-Fondi Strutturali u ta’ Investiment Ewropej, il-Fondi SIE, kif definit fir-Regolament dwar Dispożizzjonijiet Komuni, il-Fond għal Għajnuna Ewropea għall-Persuni l-Aktar fil-Bżonn,FEAD, kif ukoll il-fondi relatati mal-ażil, mal-migrazzjoni u mal-kontroll tal-fruntieri) - se jkunu jirrigwardaw l-oqsma speċifiċi ta’ politika, jirrigwardaw b’mod partikolari l-ġestjoni finanzjarja pubblika, il-proċess tal-baġit, il-ġestjoni tad-dejn u l-amministrazzjoni tad-dħul, ir-riforma istituzzjonali u l-funzjonament effiċjenti u orjentat lejn is-servizz tal-amministrazzjoni pubblika, l-istat tad-dritt effettiv, ir-riforma tas-sistema ġudizzjarja u l-infurzar tal-ġlieda kontra l-frodi, kontra l-korruzzjoni u kontra l-ħasil tal-flus, l-ambjent tan-negozju, l-iżvilupp tas-settur privat, l-aċċess għall-finanzi, l-investiment, il-politiki tas-settur finanzjarju, il-proċessi ta’ privatizzazzjoni, il-kummerċ u l-investiment barrani dirett, il-kompetizzjoni, l-akkwist pubbliku, l-iżvilupp settorjali sostenibbli u l-appoġġ għall-innovazzjoni, l-edukazzjoni u t-taħriġ, il-politiki tas-suq tax-xogħol, l-inklużjoni soċjali, is-sigurtà soċjali u s-sistemi tal-assistenza soċjali, is-saħħa pubblika u s-sistemi tal-kura tas-saħħa, l-ażil, il-migrazzjoni u l-politiki tal-fruntieri, u l-politiki għas-settur agrikolu u l-iżvilupp sostenibbli taż-żoni rurali.

•Konsistenza mad-dispożizzjonijiet eżistenti fil-qasam ta’ politika

Il-Programm ikun komplementari għar-riżorsi eżistenti għall-bini ta’ kapaċità u assistenza teknika disponibbli fi programmi oħrajn ta’ finanzjament tal-Unjoni taħt il-Qafas Finanzjarju Pluriennali u ma’ assistenza teknika u azzjonijiet oħrajn iffinanzjati minn fondi tal-Unjoni.

Fil-fatt, diversi programmi tal-Unjoni jipprevedu l-possibbiltà li jipprovdu assistenza teknika lill-Istati Membri fl-implimentazzjoni ta’ ċerti azzjonijiet ta’ ordni pubbliku f’oqsma speċifiċi. Skont l-objettiv u l-qasam speċifiku tagħhom, dawn huma mfasslin biex jippromwovu l-ħolqien ta’ kundizzjonijiet favorevoli għat-tkabbir ekonomiku, għall-protezzjoni u għat-titjib soċjali u ambjentali. L-appoġġ ipprovdut taħt dawn il-programmi huwa kkaratterizzat minn konċentrazzjoni tematika speċifika u jikkontribwixxi għall-kisba tal-objettivi speċifiċi tal-programmi relevanti.

Il-Programm propost għandu l-ħsieb li jżid il-valur u jikkumplimenta r-riżultati diġà pożittivi tal-miżuri ta’ appoġġ eżistenti, billi jiffoka fuq l-aspetti ta’ assistenza li huma aktar marbutin mal-għoti ta’ pariri u kompetenzi fuq il-post, jiġifieri li jakkumpanja (fejn possibbli permezz ta' esperti integrati) lill-awtoritajiet nazzjonali tal-Istati Membri rikjedenti matul il-proċess ta’ riforma jew skont stadji definiti jew fażijiet differenti ta’ dan il-proċess. Dan se jkun ibbażat fuq l-aktar ħtiġijiet urġenti tal-pajjiż, kif miftiehem reċiprokament bejn il-Kummissjoni u l-Istat Membru kkonċernat.

B’dan il-mod, l-effiċjenza tal-appoġġ tal-Unjoni tittejjeb jekk din tkun tista’ tibbenefika minn approċċ komprensiv li jinkludi firxa usa’ ta’ politiki tal-Unjoni kkoordinati fi pjattaforma unika u tipprovdi, fuq talba, appoġġ tekniku fuq il-post mill-Kummissjoni u mill-esperti nazzjonali. Dan l-appoġġ komplementari jkollu dawn il-karatteristiċi distinti: a) il-kapaċità li jipprovdi appoġġ tekniku u finanzjarju lill-Istati Membri kollha fir-rigward ta’ riformi wesgħin ta’ ordni pubbliku fi pjattaforma unika, u b) il-possibilità li jimmobilizza preżenza fiżika fuq il-post fuq bażi stabbli, meta meħtieġ u bi qbil mal-Istat Membru kkonċernat.

Dan huwa konformi mal-prattika ta’ xi Organizzazzjonijiet Internazzjonali, bħall-Istituzzjonijiet Finanzjarji Internazzjonali, li għal ħafna snin ilhom jintegraw kapaċità li jappoġġjaw lill-pajjiżi tal-operat tagħhom b’assistenza teknika fil-kuntest tal-attivitajiet ta' self u mhux ta' self tagħhom.